Virallinen lehti nro C 196 , 22/06/1998 s. 0037



KIRJALLINEN KYSYMYS E-3935/97 komissiolle esittäjä(t): Graham Mather (PPE) (12. joulukuuta 1997) Aihe: Matkaoppaiden oikeus harjoittaa ammattia EU:ssa Direktiivissä 75/368/ETY ((EYVL L 167, 30.6.1975, s. 22. )) määrätään EU:n kansalaisten vapaudesta tarjota palveluja eri toimintojen suhteen. Direktiivin liitteessä direktiivin määräysten soveltamisalaan sisällytetään ¨virkistyspalveluihin¨ kuuluvat toiminnat. Liitteessä mainitaan erikseen myös ¨tulkkioppaat¨. Tämän direktiivin mukaisesti jäsenvaltioiden toimivaltaiset viranomaiset laativat Euroopan yhteisön pätevyystodistuksen (tai vastaavan), jonka esittämällä ammattimaiset argeologiset matkaoppaat saavat harjoittaa ammattiaan Euroopan unionin matkakohteissa. Kreikan lain 273/93 mukaan ryhmien opastaminen historiallisissa kohteissa on kuitenkin kielletty. 1. Mihin toimenpiteisiin komissio aikoo ryhtyä sen varmistamiseksi, että ammattimaiset matkaoppaat voivat tarjota palveluja koko unionin alueella? 2. Onko komissio tietoinen tästä selkeästä yhteisön lain rikkomuksesta ja jos on, mihin toimenpiteisiin se aikoo ryhtyä tilanteen korjaamiseksi? Komission jäsenen Mario Montin komission puolesta antama vastaus (2. helmikuuta 1998) Toimenpiteistä sijoittautumisvapauden ja palvelujen tarjoamisen vapauden tehokkaan käyttämisen helpottamiseksi itsenäisten ammatinharjoittajien toiminnassa (ISIC-osastosta 01-85) ja erityisesti tällaista toimintaa koskevista siirtymätoimenpiteistä 16 päivänä kesäkuuta 1975 annettua neuvoston direktiiviä 75/368/ETY, johon arvoisa parlamentin jäsen viittaa, sovelletaan matkaoppaisiin ja ¨tulkkioppaisiin¨ (ranskankielisessä versiossa ¨accompagnateurs et interprètes touristiques¨, englanninkielisessä ¨couriers and interpreter guides¨). Kyseisessä direktiivissä todetaan nimenomaisesti, ettei sitä sovelleta turistioppaiden toimintaan (ranskankielisessä versiossa ¨guides touristiques¨, englanninkielisessä ¨tourist guides¨). Tältä osin komissio viittaa parlamentin jäsenen Edward Kellet-Bowmanin kirjalliseen kysymykseen 2615/95 antamaansa vastaukseen ((EYVL C 72, 7.3.1997. )) sekä aiempaan jäsenvaltioiden ammatillisen koulutuksen vastaavuudesta annettuun tiedonantoon ((EYVL C 320, 7.12.1992. )), jossa tarkennetaan, että matkaoppaan ja turistioppaan toimenkuvat on pidettävä erillään. Arvoisan parlamentin jäsenen mainitsema kreikkalainen laki koskee turistioppaiden toimintaa, eikä sen osalta siten ole kyse direktiivin 75/368/ETY täytäntöönpanosta, sillä turistioppaat on nimenomaisesti suljettu kyseisen direktiivin soveltamisalan ulkopuolelle. Ei siten ole syytä tutkia, onko kreikkalainen laki kyseisen direktiivin mukainen, kun sääntelyn kohde ei ole sama. Komissio on käsitellyt turistiopaspalvelujen vapaan tarjonnan esteitä jo aiemmin. Komissio on käyttänyt hyväkseen EY:n perustamissopimuksen tarjoamia keinoja (perustamissopimuksen 169 artiklan mukainen rikkomisesta johtuva menettely), ja yhteisöjen tuomioistuin on antanut asiasta tuomion 26. helmikuuta 1991 ((Asia C-189/89, komissio v. Kreikka, tuomio 26.2.1991 (Kok. 1991, J-735). )). Tuomioistuin totesi kyseisessä tuomiossa, että tuolloin voimassa ollut turistioppaita koskeva Kreikan lainsäädäntö oli ristiriidassa EY:n perustamissopimuksen 59 artiklan kanssa (palvelujen tarjoamisen vapaus). Tämän jälkeen komissio käynnisti EY:n perustamissopimuksen 171 artiklan mukaisen menettelyn, koska yhteisöjen tuomioistuimen tuomiota ei ollut pantu täytäntöön. Tässä rikkomisesta johtuvassa menettelyssä Kreikan viranomaiset ilmoittivat ehdotuksesta asetukseksi 273/93, jota ne parhaillaan valmistelivat voidakseen noudattaa tuomiota. Komissio katsoi, että ehdotus sisälsi säännöksiä, joiden vuoksi tuomioistuimen tuomion täytäntöönpano ei toteutuisi tyydyttävällä tavalla, ja pyysi Kreikkaa tekemään siihen joitakin muutoksia. Asetusehdotusta muutettiin komission pyynnön mukaisesti. Näin ollen komissio päätti 26. kesäkuuta 1997 pitämässään kokouksessa, että Kreikkaa vastaan aloitettu rikkomismenettely oli päättynyt. Arvoisa parlamentin jäsen saa halutessaan lisätietoja asiasta turistioppaita koskevasta komission laatimasta alustavasta asiakirjasta ((Asiak. SEC(97) 837 lopullinen. )).